Diari Oficial de la Generalitat Valenciana


Sumari del DOGV 2780, del 28-06-1996 (1996/838618)

ORDRE de 10 de juny de 1996, de la Conselleria de Treball i Afers Socials, per la qual es fixen els programes de Formació Professional Contínua i es regula el procediment general per a la concessió de les corresponents ajudes durant l'exercici de 1996.
------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2780

Data del DOGV
:   28-06-1996

Secció del DOGV
:   ALTRES DISPOSICIONS

Número del document
:   1996/838618


Data del document
:   10-06-1996

Organisme emissor
:   Conselleria de Treball i Afers Socials

Tipus de document
:   Ordre

Anàlisi jurídica

ORDRE de 10 de juny de 1996, de la Conselleria de Treball i Afers Socials, per la qual es fixen els programes de Formació Professional Contínua i es regula el procediment general per a la concessió de les corresponents ajudes durant l'exercici de 1996.   
L'ampliació i consolidació de la Unió Europea i la tendència cap a la globalització que experimenten els mercats mundials exigeixen adoptar posicions decidides sobre les noves demandes formatives i sobre el subsegüent equilibri entre necessitats productives de les empreses i la promoció individual i social dels treballadors i treballadores.  
La societat actual tendeix a potenciar una formació contínua, al llarg de tota la seua vida laboral, de les persones treballadores, de forma que s'enfronten amb èxit a la constant transformació i evolució dels processos productius i de cultura del treball.  
La formació contínua s'ha de contemplar, tant des de la perspectiva institucional com des de l'empresarial, com una nova inversió productiva. Una millora de la qualificació de les persones treballadores repercutirà tant en la satisfacció personal d'aquestes com en l'augment de la competitivitat de la petita i mitjana empresa valenciana.  
Les ajudes que es regulen en aquesta ordre pretenen fomentar iniciatives empresarials encaminades a l'establiment de plans de formació contínua que els permeten disposar en el moment precís de persones amb les capacitats requerides, que permeten a les empreses produir amb els nivells de competència necessaris.  
Per tot el que s'ha exposat i fent ús de les atribucions que em confereix la Llei 5/1983, de 30 de desembre, de Govern Valencià i el Decret 262/1995, de 29 d'agost, pel qual s'aprova el Reglament Orgànic i Funcional de la Conselleria de Treball i Afers Socials,  
ORDENE  
TíTOL I  
Normes generals  
Article 1. Objectius  
1. L'objectiu d'aquesta ordre és fomentar el desenvolupament d'activitats de formació professional dirigida a treballadors/es ocupats amb la finalitat de formar-los perquè:  
- Adquirisquen els coneixements, les habilitats i les competències necessàries davant la incorporació de les noves tecnologies en els seus llocs de treball.  
- Puguen afrontar amb èxit, si s'escau, la reconversió del seu lloc de treball i augmentar d'aquesta forma la seua estabilitat en el treball.  
- Amplien les seues possibilitats de promoció.  
Per al compliment d'aquests objectius la Conselleria de Treball i Afers Socials, a través de la Direcció General de Formació i Inserció Professional, col·laborarà amb:  
- Petites i mitjanes empreses, directament o a través de les seues associacions empresarials.  
- Federacions empresarials de PIME de la Comunitat Valenciana, en funció dels convenis col·lectius dels quals són firmants i del nombre de treballadors i empreses que aquells representen.  
- Altres entitats d'àmbit autonòmic i sense ànim de lucre que tinguen la consideració d'òrgan de col·laboració amb la Generalitat Valenciana.  
2. Els cursos podran ser realitzats pel mateix sol·licitant, o a través d'una col·laboració amb tercers i caldrà justificar els motius pels quals es realitza l'esmentada col·laboració amb tercers i l'entitat amb què es vulga dur a cap. Amb les degudes adaptacions a la naturalesa d'aquestes ajudes regiran per a la col·laboració amb tercers les normes previstes en els números 2, 3 i 4 de l'article 116 de la Llei 13/1995, de Contractes de les Administracions Públiques i seran substituïdes les prescripcions del plec de clàusules administratives per les quals es fixa la resolució de concessió o en altra complementària.  
En tots els casos l'elaboració amb tercers es realitzarà a través d'entitats que estiguen homologades o que hauran sol·licitat l'homologació com a centre col·laborador en les especialitats afectades.  
Article 2. Destinataris dels programes  
Els cursos de Formació Contínua realitzats a l'empara d'aquesta ordre es dirigiran als treballadors de petites i mitjanes empreses que es troben en actiu. A l'efecte d'aquesta ordre es consideraran com a petites o mitjanes empreses aquells amb plantilles que no ultrapassen els 100 treballadors.  
Així mateix, aquests cursos de formació contínua tindran coma destinataris els treballadors autònoms.  
Article 3. Naturalesa de les ajudes  
Les ajudes convocades per aquesta ordre tindran la naturalesa jurídica de subvencions i aniran adreçades al finançament total o parcial dels cursos que es desenvolupen a l'empara d'aquesta.  
Article 4. Finançament  
Les subvencions establides en aquesta ordre seran a càrrec del programa 322.20 Formació Professional Ocupacions de la Llei de Pressupostos de la Generalitat Valenciana de 1996, a través de la línia de subvenció 403 que atén la gestió de la Formació Professional Contínua i per un import global de 297.796.214 pessetes. D'aquest import, 50.899.861 pessetes corresponen a fons aportats pel Fons Social Europeu i 901.612.515 pessetes a fons aportats per la Generalitat Valenciana.  
TíTOL II  
Normes relatives a les distintes  
modalitats de subvencions  
CAPíTOL I  
Subvencions a entitats col·laboradores  
Article 5. Subvencions a entitats col·laboradores  
Les entitats que aspiren a ser perceptores de les distintes ajudes hauran de reunir els següents requisits generals:  
- Exercir la seua activitat principal i realitzar l'acció subvencionada dins de l'àmbit territorial de la Comunitat Valenciana. Excepcionalment la Conselleria de Treball i Afers Socials podrà atorgar ajudes a aquells projectes que per les seues especials característiques hauran de desenvolupar-se fora de la Comunitat Valenciana quan quede prou acreditada per a l'administració la seua conveniència.  
- Estar al corrent en les seues obligacions tributàries i amb la Seguretat Social en els termes establits per l'Ordre de 7 de gener de 1991 de la Conselleria d'Economia i Hisenda o la norma que la substituïsca.  
- Haver complit les obligacions adquirides en el supòsit d'haver percebut altres subvencions de la Generalitat Valenciana.  
- Acreditar la capacitat suficient en mitjans naturals, humans i organitzatius per a complir els objectius establits en el programa.  
Article 6. Programes  
Els programes que cal desenvolupar dins d'aquest programa seran:  
1. Programes de formació professional en tècniques de gestió d'empresa.  
2. Programes de formació professional en tècniques de producció.  
Article 7. Procediment de sol·licitud de subvencions  
1. Les sol·licituds dels cursos es podran presentar en els 30 dies naturals següents a la publicació d'aquesta ordre.  
Si ateses les sol·licituds d'ajudes presentades a l'empara d'aquesta ordre no s'han esgotat les partides pressupostàries corresponents a qualsevol dels programes d'aquestes, es podrà ampliar el termini de presentació de sol·licituds, així com fixar nous terminis de sol·licitud, al llarg de l'exercici.  
2. Les sol·licituds es podran presentar als registres de la Conselleria de Treball i Afers Socials (passeig de l'Albereda, 16, València), de les direccions territorials d'Alacant (Pintor Llorenç Casanova, 6), Castelló de la Plana (pl. Maria Agustina, 1) i València (Baró de Càrcer, 36) o a qualsevol dels llocs a què es refereix l'article 38.4 de la Llei 30/1992, de 26 de novembre.  
Les sol·licituds es formularan en els models normalitzats que seran proporcionats per les direccions territorials de Treball i Afers Socials. Cada sol·licitud serà formalitzada incloent-hi totes les accions formatives corresponents a l'entitat amb indicació del programa elegit. La sol·licitud anirà acompanyada de la següent documentació:  
- Acreditació de la personalitat jurídica de l'entitat sol·licitant.  
- Acreditació de la personalitat del representant de l'entitat sol·licitant, així com de la seua capacitat jurídica per sol·licitar en el nom de l'esmentada entitat.  
- Fitxa de manteniment de tercers, segons el model facilitat a aquest efecte.  
- Certificació d'estar al corrent en les obligacions tributàries i amb la Seguretat Social.  
- Memòria dels cursos que vol realitzar. Les memòries que continguen el pla formatiu de l'entitat col·laboradora es presentaran en una única sol·licitud en suport magnètic o en paper segons les indicacions que la Conselleria de Treball i Afers Socials facilitarà a aquest efecte.  
- Designació d'un domicili a l'efecte de notificacions.  
No s'hi aportaran els tres primers documents esmentats a dalt si ja estan en poder de la Direcció General de Formació i Inserció Professional per haver estat aportats en l'exercici de 1995 o de 1996.  
Article 8. Característiques dels projectes  
Per a les accions formatives que es presenten a l'empara d'aquest programa s'elaborarà una memòria que s'ajustarà als següents aspectes:  
a) Tenir una durada màxima de 250 hores.  
b) Tenir la justificació necessària quant a la seua contribució al creixement de la productivitat o al desenvolupament de l'organització.  
c) Definir les funcions i, amb aquestes, els coneixements i les capacitats necessaris que ha d'adquirir i de realitzar el col·lectiu que es formarà.  
d) Descriure el col·lectiu a què es dirigeix el curs quant al seu perfil, categoria o grup professional i nombre de participants.  
e) Descriure els espais, mitjans i materials que s'utilitzaran en el desenvolupament del curs.  
f) Caracteritzar l'equip docent responsable del curs quant a la seua experiència professional, docent i la seua titulació.  
g) Establir l'organització temporal del curs.  
h) Desglossar el pressupost necessari indicant el percentatge del cost global que se sol·licita a l'administració en concepte de subvenció.  
Article 9. Avaluació de sol·licituds  
Tota sol·licitud estarà subjecta a una doble avaluació:  
1. Avaluació tecnicoformal, que serà realitzada pel personal tècnic dedicat a formació i inserció professional de les direccions territorials. Tindrà una missió doble:  
a) Supervisar el compliment o no dels requisits formals previstos en aquesta ordre.  
b) Valorarà:  
- Idoneïtat de la infraestructura quant a instal·lacions, aules i tallers per desenvolupar-hi cursos.  
- Quantitat i qualitat dels equips didàctics utilitzats, així com la seua idoneïtat amb el programa i el nombre d'alumnes proposats.  
- Quantitat i qualitat del material de consum utilitzat per l'alumnat en el curs.  
- S'hi tindrà en compte el cofinançament de l'empresa en el cost del curs.  
- El compromís formal de promoció dels treballadors assistents voluntàriament manifestat per l'entitat sol·licitada.  
2. Valoració cientificomaterial.  
Un comité d'experts, designat pel conseller de Treball i Afers Socials, analitzarà el contingut teòric i pràctic dels cursos, la seua metodologia d'impartició i l'oportunitat de la seua realització.  
La valoració cientificomaterial correrà a càrrec dels membres del comité d'experts nomenats per a l'avaluació a què es refereix l'article 10 de l'Ordre de 5 de desembre de 1995, de la Conselleria de Treball i Afers Socials (DOGV de 13.12.95) que traslladaran a aquesta ordre els criteris de valoració aplicables.  
Ambdues avaluacions se subjectaran als criteris interpretatius establits per una resolució del conseller de Treball i Afers Socials, a fi que no es produïsquen resultats discriminatoris per a les entitats beneficiàries.  
Aquelles sol·licituds que hauran superat l'avaluació tecnicoformal seran objecte d'una valoració científicomaterial, que analitzarà:  
- La qualitat tècnica del programa del curs quant al contingut teòric i pràctic.  
- La metodologia d'impartició.  
- Els recursos humans assignats al desenvolupament del programa. S'hi valorarà preferentment l'experiència professional dels docents en relació a la matèria objecte del curs.  
- L'oportunitat de la realització.  
   
Article 10. Reparació d'errades o omissions  
Abans de dictar resolució, l'òrgan administratiu competent podrà demanar als sol·licitants les reparacions oportunes en els seus projectes, i l'entitat incorporarà, en aquest cas, la documentació complementària necessària.  
Els òrgans administratius competents s'ocuparan de la tramitació formal d'aquestes adaptacions, amb l'informe previ o la recomanació del comité d'experts a qui compet l'avaluació dels cursos.  
Article 11. Resolució  
1. La competència per emetre resolució correspon al director general de Formació i Inserció Professional per delegació del conseller de Treball i Afers Socials.  
2. La resolució atendrà als criteris de valoració enumerats en l'article 9 d'aquesta ordre.  
3. La resolució serà única per entitat i contindrà les dades relatives a cada curs: denominació del curs, número d'expedient, entitat col·laboradora, lloc de realització, duració horària, mòdul econòmic i termini de justificació. Si no és assenyalat aquest darrer, les ajudes es justificaran dins del mes següent a l'acabament de cada curs.  
4. Termini de resolució. El termini màxim per resoldre les sol·licituds que es formulen serà de 45 dies hàbils a partir de la data final de presentació de sol·licituds fixat en aquesta ordre, transcorregut el qual sense que s'haurà dictat un acte exprés, s'entendrà denegada la petició.  
En tot cas, per a l'eficàcia de l'acte presumpte, caldrà procedir conformement al que disposa l'article 44.2 de la Llei 30/1992, de 26 de novembre.  
Article 12. Recurs  
Les resolucions dictades a l'empara d'aquesta ordre exhaureixen la via administrativa i en contra seu sols es pot formular un recurs contenciós administratiu, amb la comunicació prèvia a l'òrgan que va dictar l'acte impugnat.  
Article 13. Obligacions dels beneficiaris  
Són obligacions dels beneficiaris:  
- Impartir els cursos segons el que preveu aquesta ordre i la seua resolució aprovatòria i justificar-ne la realització.  
- Facilitar a la Direcció General de Formació i Inserció Professional les tasques de seguiment i de control tècnic.  
- Subjectar-se a les accions de control de qualitat de la docència que s'estableixen en aquesta mateixa ordre.  
- Subjectar-se a les accions de control financer que escaiguen a la Intervenció General en relació a la subvenció concedida.  
- Comunicar a la Conselleria de Treball i Afers Socials la concessió de qualssevol altres subvencions o ajudes que, amb la mateixa finalitat, els siga atorgada per una altra administració o ens públic.  
- Fer saber als alumnes de forma inequívoca que estan participant en un programa subvencionat per la Conselleria de Treball i Afers Socials de la Generalitat Valenciana, i cofinançat pel Fons Social Europeu.  
- No percebre cap quantitat de l'alumnat que participa en l'acció formativa.  
- Dur la comptabilitat econòmica codificada de les despeses imputables a cada curs.  
- Sotmetre's a aquells controls que escaiguen als òrgans competents del Fons Social Europeu.  
Article 14. Costos elegibles per als beneficiaris  
Els costos elegibles es distribueixen en tres grans capítols:  
Part A: despeses de professorat i control de la docència.  
Queden compresos en aquest concepte:  
- Salaris del professorat o, si s'escau, del servei docent extern.  
- Despeses de Seguretat Social a càrrec de l'entitat col·laboradora quan haurà contractat els professors per compte d'altri, amb obligació de la seua afiliació i/o alta en la Seguretat Social.  
Part B: despeses d'organització o institucionals.  
- Despeses de coordinació i administració atribuïbles al desenvolupament de l'acció formativa (fins a un màxim d'un 20% de la part B).  
- Amortització d'instal·lacions i eines de durada superior a un exercici natural, sempre que es justifique la seua utilització directa en el curs. Aquestes despeses resultaran de dividir la diferència entre el valor actual del bé i el seu valor residual pel nombre d'exercicis anuals de vida útil de l'esmentat bé. En cap cas les despeses d'amortització d'aquests béns que hauran de tenir sempre una connexió directa amb l'activitat docent de l'entitat col·laboradora en qüestió no podran superar una imputació del 25% de la part B.  
- Material fungible adquirit per al desenvolupament de la docència no recuperable a la fi del curs.  
- Despeses generals, en les quals s'inclouran:  
Despeses de publicitar els cursos.  
Despeses d'alquilers, tant d'instal·lacions com de maquinària lligada directament a la docència.  
Despeses d'energia elèctrica, combustible i, en general, manteniment de les instal·lacions i equips docents.  
Part C: altres conceptes. Despeses excepcionals no incloses en els apartats anteriors que hauran de ser aprovats expressament en la resolució de concessió.  
- Despeses de viatge del professorat. Quan el professorat es veja obligat a viatjar (i utilitze per a això el cotxe, tren, avió o altres mitjans) fins al lloc d'impartició de la docència, se li podran concedir les dietes en la quantia, com a màxim, igual a les oficialment establides respecte dels conceptes de:  
desplaçament,  
alimentació,  
allotjament.  
- Despeses de viatge de l'alumnat. Es refereix exclusivament a algun viatge que puga ser efectuat en relació amb el curs a fi de conéixer algun tipus d'empresa o d'instal·lacions emblemàtiques en el sector.  
desplaçament.  
Article 15. Abonament de l'import de les subvencions  
1. Començada l'acció formativa i després de la certificació del director territorial del compliment per part de l'entitat beneficiària del contingut de l'article 22 d'aquesta ordre, s'avançarà a favor del beneficiari el 40% de l'import de l'ajuda, amb una aval previ a favor de la Generalitat Valenciana establit en la forma legalment prevista.  
El percentatge restant de la subvenció es farà efectiu en finalitzar l'acció formativa després de la presentació, en els models que a aquest efecte es facilitaran, de la declaració de despeses originades per la seua impartició i dels documents justificatius corresponents a la part A i C, si s'escau. Aquesta declaració, realitzada als efectes establits en l'article 47 del Text Refós de la Llei d'Hisenda Pública de la Generalitat Valenciana s'haurà d'efectuar en el termini màxim d'un mes comptador des de l'endemà de l'acabament de l'acció formativa.  
2. En qualsevol cas, els documents que acrediten les despeses realitzades sota qualsevol de les tres parts abans fixades, una vegada examinada la correcció i pertinència d'aquests per part del tècnic d'enllaç, quedaran en poder de l'entitat beneficiària durant almenys cinc anys, temps durant el qual els òrgans competents podran sol·licitar tots els documents que calga per a la correcta fiscalització dels fons destinats a l'execució dels cursos aprovats i exigir les minoracions de les quantitats rebudes a què pogueren donar lloc en cas d'incompliment per part de les entitats beneficiàries.  
3. Abans de percebre cap quantitat les entitats beneficiàries hauran d'acreditar una sola vegada que es troben al corrent en les obligacions tributàries i socials, assenyalades en l'article 7 d'aquesta ordre.  
Article 16. Incompliments i minoracions  
La Direcció General de Formació i Inserció Professional podrà minorar o resoldre la subvenció concedida, depenent de la gravetat del fet quan s'hi done alguna de les circumstàncies següents:  
- Incompliment de la finalitat per a la qual la subvenció va ser concedida, o de les condicions imposades per a la seua concessió en l'aprovació de la programació o, si s'escau, en el conveni de col·laboració subscrit.  
- Faltes d'assistència injustificades dels alumnes. Quan en la primera meitat del curs es produïsca una disminució en el nombre d'alumnes, l'entitat podrà donar d'alta nous alumnes.  
- Percepció per part de l'entitat impartidora de qualsevol quantitat econòmica procedent de l'alumnat participant en els cursos.  
- Incompliment de l'obligació de justificar les despeses dins del termini establit.  
- Qualsevol altre motiu que perjudique el fi últim pel qual la subvenció haurà estat concedida i, en particular, l'incompliment dels criteris emanats d'aquesta ordre.  
- L'incompliment de tots o d'alguns dels compromisos adquirits per al desenvolupament dels cursos.  
Article 17. Procediment de reintegrament  
1. El procediment de reintegrament total o parcial de la subvenció, motivada pels fets establits en els dos articles anteriors d'aquesta ordre, s'iniciarà amb un escrit de la Direcció General de Formació i Inserció Professional dirigit al beneficiari en qüestió. En aquest escrit se li manifestarà el fet constitutiu d'incompliment i se'l requerirà perquè, en el termini de 10 dies hàbils, formule les al·legacions i presente els documents o justificacions que estime pertinents.  
2. Transcorregut el termini d'al·legacions sense que aquestes s'hagueren formulat o, si s'escau, desestimades les al·legacions presentades per falta de prova, la Direcció General de Formació i Inserció Professional dictarà una resolució exigint el reintegrament, que haurà de produir-se en el termini dels 15 dies hàbils següents a la notificació de l'esmentada resolució.  
3. Transcorregut l'esmentat termini sense que s'haurà efectuat el reintegrament, la Conselleria de Treball i Afers Socials procedirà a expedir el certificat de descobert, i s'iniciarà el procediment de constrenyiment conformement a l'establert en el Reial Decret 1.684/1990, de 20 de desembre, que aprova el Reglament General de Recaptació.  
Les quantitats que caldrà reintegrar tindran la consideració d'ingrés de dret públic i resultarà de l'aplicació per al seu cobrament el que preveuen els articles 31 a 34 de la Llei General Pressupostària.  
CAPíTOL II  
Article 18. Obligacions dels alumnes beneficiaris  
Els alumnes participants en accions de formació ocupacional estan obligats a assistir a les classes de forma regular i contínua.  
Les faltes continuades podran produir la seua exclusió del curs.  
   
TíTOL III  
Normes relatives a la realització dels cursos  
Article 19. Tècnic d'enllaç  
La direcció territorial corresponent assignarà a cada una de les entitats col·laboradores un tècnic que actuarà com a interlocutor entre ella i l'administració a fi d'agilitar la gestió.  
Aquest tècnic tindrà entre les seues funcions:  
- Informar l'entitat col·laboradora dels tràmits que ha de seguir en desenvolupar el curs.  
- Conéixer el començament i l'acabament de cada curs.  
- Estar informat de les incidència ocorregudes en cada curs.  
- Tramitar la documentació lliurada per l'entitat col·laboradora.  
- Requerir la documentació necessària de l'entitat col·laboradora.  
- Coordinar les tasques necessàries per dur a cap el control de qualitat de la docència.  
- Vetllar pel correcte desenvolupament del curs i proposar les mesures oportunes a l'entitat col·laboradora o a la direcció territorial, si s'escau.  
Article 20. Selecció  
L'entitat seleccionarà entre els seus treballadors i treballadores el personal que considere adequat per complir els objectius del curs.  
Article 21. Realització dels cursos  
Els cursos s'hauran de realitzar de tal forma que l'acabament es produïsca abans del 30 de novembre.  
Excepcionalment i per causa justificada, l'òrgan administratiu competent podrà autoritzar pròrrogues del termini d'acabament amb la sol·licitud prèvia de l'interessat.  
Article 22. Inici del curs  
1. És preceptiva la comunicació fefaent, fins i tot mitjançant fax, de l'inici de cada curs al tècnic d'enllaç, assenyalant l'horari i el lloc de realització del curs.  
2. L'entitat disposarà de 15 dies hàbils per presentar en qualsevol dels registres de la Conselleria de Treball i Afers Socials la següent documentació:  
- Relació de participants que comencen els cursos, que contindrà: especialitat, horari i lloc de realització.  
Article 23. Control del desenvolupament del curs  
Una vegada començat el curs i presentada la documentació anteriorment esmentada, l'entitat col·laboradora estarà obligada a aportar la següent documentació:  
- Control d'assistència mensual, contenint la firma diària dels alumnes assistents.  
- Informe d'altes i baixes produïdes.  
- Comunicació d'incidències que es produïsquen en el desenvolupament de cada curs.  
Article 24. Sobre la qualitat de la docència  
Durant la realització de cada curs, un gabinet universitari psicopedagògic demanarà la visió de l'alumnat sobre la docència que està rebent. L'entitat col·laboradora facilitarà l'accés i realització de les proves oportunes, així mateix, serà informada del contingut i resultat d'aquestes .  
Les respostes dels alumnes, a través de qüestionaris anònims, seran quantificades. La qualificació obtinguda serà clau per a l'obtenció d'ajudes (sota el concepte de formació professional) en exercicis posteriors.  
Article 25. Acabament del curs  
1. Quan conclourà cada curs es presentarà una acta contenint les qualificacions finals dels alumnes assistents.  
2. La Conselleria de Treball i Afers Socials expedirà el corresponent certificat d'aprofitament als alumnes que hauran superat amb èxit el curs.  
DISPOSICIONS ADDICIONALS  
Primera  
Sense perjudici de l'establit en aquesta ordre, la Conselleria de Treball i Afers Socials podrà establir programes de col·laboració amb altres institucions de la Generalitat Valenciana a fi de rendibilitzar els recursos que es destinen al desenvolupament de la formació professional en la Comunitat Valenciana.  
Segona  
Les direccions territorials i els centres de Formació i Inserció Professional de la Conselleria de Treball i Afers Socials podran programar cursos a l'empara d'aquesta ordre.  
Tercera  
La Conselleria de Treball i Afers Socials podrà subscriure els convenis de col·laboració que considere necessaris per al desenvolupament dels programes regulats per aquesta ordre, sempre que s'hi donen els requisits assenyalats en l'article 5.2 del Decret 20/1993, de 8 de febrer, del Govern Valencià.  
Quarta  
En allò no previst en aquesta ordre i en allò que no s'hi opose serà d'aplicació l'Ordre d'aquesta Conselleria de 5 de desembre de 1995.  
DISPOSICIONS FINALS  
Primera  
S'autoritza el director general de Formació i Inserció Professional per a dictar totes les normes que calga per al desenvolupament i l'execució del que disposa aquesta ordre.  
Segona  
Per una resolució del director general de Formació i Inserció Professional es determinaran els documents que a l'efecte de la correcta tramitació de les ajudes hauran de presentar les entitats subvencionades.  
València, 10 de juny de 1996  
El conseller de Treball i Afers Socials,  
JOSÉ SANMARTíN ESPLUGUES